Diari Oficial de la Generalitat Valenciana


Sumari del DOGV 5452, del 16-02-2007 (2007/1445)

RESOLUCIÓ de 26 de gener de 2007 de la Universitat d'Alacant, per la qual es convoquen proves selectives per a l'ingrés en l'escala oficial-especialista d'aquesta. Referència C01/07.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   5452

Data del DOGV
:   16-02-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/1445


Data del document
:   26-01-2007

Organisme emissor
:   Universitat d'Alacant

Tipus de document
:   Resolució

Anàlisi jurídica

 Descriptors 

:   * universitat
    * concurs administratiu
    * professió de la informàtica

En compliment del que disposa l'Estatut d'aquesta Universitat, aprovat pel Decret 73/2004, de la Generalitat Valenciana, de 7 de maig (Diari Oficial de la Generalitat del 18 de maig), i amb la finalitat d'atendre les necessitats de personal d'administració i serveis, aquesta Universitat, fent ús de les competències que li atribueix l'article 20 de la Llei Orgànica 6/2001, d'universitats, en relació amb l'article 2.2 e) de la mateixa Llei, i el seu Estatut, acorda convocar proves selectives per a l'ingrés en l'escala oficial especialista de la Universitat d'Alacant, segons aquestes
BASES
1. Normes generals
1.1. Es convoquen proves selectives per a cobrir 1 plaça de l'escala oficial especialista pel sistema general d'accés lliure, per a ocupar un lloc d'administració especial, sector informàtica, en el Departament de Ciència de la Computació i Intel·ligència Artificial.
1.2. A aquesta convocatòria li seran aplicables la Llei Orgànica 6/2001, d'universitats, el text refós de la Llei de funció pública valenciana, de 24 d'octubre de 1995, el Decret 33/1999, de 9 de març, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de funció pública valenciana, el Decret 73/2004, de 7 de maig del Consell de la Generalitat, que aprova l'Estatut de la Universitat d'Alacant (DOGV de 18 de maig), i la resta de la normativa d'aplicació general.
1.3. El procediment de selecció dels aspirants serà el de concurs oposició. L'oposició estarà formada pels exercicis següents:
Primer exercici: de caràcter obligatori i eliminatori, consistirà en un qüestionari amb 4 respostes alternatives en cada pregunta, de les quals només una serà la correcta, en què caldrà respondre preguntes relacionades amb la totalitat del temari de l'annex I. Aquest exercici contindrà com a màxim un 20% del total de les preguntes referents a la part I de l'annex I. Constarà de 125 preguntes com a màxim i la durada no podrà superar els 90 minuts. Es valorarà de 0 a 10 punts. Cada pregunta contestada erròniament tindrà una penalització d'un terç sobre les correctes i les contestacions en blanc no puntuaran.
Per a superar aquest exercici serà necessari arribar a la puntuació que determine el tribunal, que serà com a mínim de 5 punts.
Segon exercici: de caràcter obligatori i eliminatori. Consistirà en un exercici de preguntes concretes de resposta breu relacionades amb la part II de l'annex I. La durada no serà superior a 3 hores. Es valorarà de 0 a 10 punts.
Per a superar aquest exercici serà necessari arribar a la puntuació que, prèviament a la prova, determine el tribunal i que en cap cas no podrà ser inferior a 5 punts.
Tercer exercici: de caràcter obligatori i eliminatori. Exercici pràctic relacionat amb la part II de l'annex I, i que consistirà en proves pràctiques que podran ser realitzades per escrit o amb els mitjans informàtics que el tribunal decidisca. El tribunal proporcionarà les instruccions, el material i els mitjans que considere adequats per a dur a terme aquestes proves.
La realització de l'exercici no podrà tenir una durada superior a 6 hores. Es valorarà de 0 a 10 punts.
Per a superar aquest exercici serà necessari arribar a la puntuació que determine el tribunal, que serà com a mínim de 5 punts.
Quart exercici: de caràcter obligatori i no eliminatori, consistirà en dues fases:
Primera fase: realització d'una prova de traducció directa de l'anglès, sense l'ajuda de diccionari. El text estarà relacionat amb l'especificitat del lloc que cal ocupar. Es valorarà de 0 a 2 punts.
Segona fase: exercici de coneixements de valencià. Consistirà en una prova de traducció del valencià al castellà, sense l'ajuda de diccionari. Es valorarà de 0 a 4 punts.
1.4. Fase de concurs: es valoraran els mèrits acreditats pels aspirants que hagen superat la fase d'oposició. Només podran ser considerats els mèrits obtinguts fins a la data en què concloga el termini de presentació de sol·licituds d'admissió a les proves selectives d'aquesta convocatòria.
El concurs, que no tindrà caràcter eliminatori, farà referència a aptituds, coneixements i experiència dels candidats d'acord amb el barem següent:
Titulació: màxim 1 punt, a raó de:
- 0,5 punts per tenir alguna d'aquestes titulacions: Diplomatura en Informàtica, Enginyeria Tècnica en Informàtica de Sistemes i Enginyeria Tècnica en Informàtica de Gestió.
- 1 punt per tenir la Llicenciatura en Informàtica o la d'Enginyeria Informàtica.
Experiència: 10 punts màxim, a raó de:
- 0,08 punts per cada mes de servei complet en llocs afins en qualsevol administració pública diferent de la Universitat d'Alacant. Fins a un màxim d'1,5 punts.
- 0,16 punts per mes complet de servei en llocs amb funcions afins en la Universitat d'Alacant.
Altres mèrits: 1 punt màxim. Es valorarà l'experiència i la formació no previstes en els apartats anteriors i que estiguen relacionades amb les funcions que desenvolupa el Departament de Ciència de la Computació i Intel·ligència Artificial.
1.5. La qualificació resultant de la totalitat dels exercicis estarà determinada per la suma de puntuacions obtingudes en cadascun.
Amb el resultat de l'últim exercici de la fase d'oposició, el tribunal exposarà al públic la relació d'aspirants que hagen superat tots els exercicis eliminatoris i que, per tant, passen a la fase de concurs, i els citarà perquè, en el termini de deu dies hàbils comptadors a partir de l'endemà de publicar-se les qualificacions, presenten instància amb la relació de mèrits valorables previstos en la base 1.4 i la documentació acreditativa d'aquests mèrits, siga amb la còpia simple si es tracta de documentació expedida per la Universitat d'Alacant, siga amb còpies autenticades notarialment o administrativament a través de la compulsa si es tracta de documentació expedida per organismes diferents d'aquesta Universitat, en el Registre General de la Universitat d'Alacant o en qualsevol de les formes que estableix l'article 38.4 de la Llei 30/1992, de règim jurídic de les administracions públiques i del procediment administratiu comú.
No es valoraran els mèrits que no s'acrediten suficientment ni s'admetrà la documentació presentada fora de termini.
1.6. En finalitzar el termini de presentació de documentació que estableix la base anterior, el tribunal publicarà la llista provisional de valoracions de la fase de concurs en el tauler d'anuncis de l'edifici del Rectorat i concedirà un termini de deu dies hàbils, comptadors a partir de l'endemà de la publicació d'aquesta llista, perquè els interessats facen les reclamacions i esmenes que consideren pertinents en relació amb la seua baremació.
1.7. Després de resoldre les possibles al·legacions i esmenes, el tribunal dictarà una resolució que fixarà la relació definitiva d'aspirants que han superat el procés selectiu i que seran proposats per a ser nomenats funcionaris.
Per a confeccionar aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació s'ordenaran per ordre de puntuació de més alta a més baixa, i la relació serà interrompuda quan el nombre d'aspirants coincidisca amb el de nombre de places convocades, sense que en cap cas puga contenir-ne un nombre superior.
En cas d'empat entre aspirants, l'ordre s'establirà segons la major puntuació obtinguda per cada aspirant en el tercer exercici; en segon lloc, si l'empat es manté, caldrà atenir-se a la major puntuació en el segon exercici; en tercer lloc, si l'empat es manté, caldrà atenir-se a la major puntuació en el primer exercici. Si continua l'empat, caldrà atenir-se a la major puntuació en la fase de concurs. En última instància, l'ordre serà establit mitjançant sorteig públic.
En el cas que el nombre d'aspirants aprovats siga inferior al de places convocades, les que sobren es declararan desertes.
1.8. Les proves selectives començaran a partir del dia 1 de maig de 2007.
2. Requisits dels candidats
2.1. Per a ser admesos a les proves selectives, els aspirants hauran de reunir els requisits següents:
2.1.1. Ser espanyol o nacional dels estats membres de la Unió Europea o nacional d'estats als quals, en virtut de tractats internacionals subscrits per la Comunitat Europea i ratificats per Espanya, és aplicable la lliure circulació de treballadors en els termes en què la defineix el Tractat Constitutiu de la Comunitat Europea. També podran participar-hi el cònjuge, descendents i descendents del cònjuge, dels espanyols i dels nacionals d'altres estats membres de la Unió Europea, sempre que no estiguen separats de dret, menors de vint-i-un anys o majors d'aquesta edat que visquen a càrrec seu. Aquest últim benefici serà igualment aplicable a familiars de nacionals d'altres estats quan ho prevegen els tractats internacionals subscrits per la Comunitat Europea i ratificats per Espanya.
2.1.2. Tenir complits els divuit anys i no haver arribat a l'edat de jubilació.
2.1.3. Tenir o estar en condicions d'obtenir el títol de batxiller superior, FP de grau superior (FPII) o equivalent. En el cas de titulacions obtingudes a l'estranger, caldrà tenir la credencial que n'acredite l'homologació.
2.1.4. No tenir cap malaltia o discapacitat que impedisca exercir les funcions públiques.
2.1.5. No haver estat separat mitjançant expedient disciplinari del servei de qualsevol administració o ocupació pública ni estar inhabilitat penalment per a exercicir funcions públiques. En el cas dels aspirants de nacionalitat diferent de l'espanyola, igualment, no estar sotmesos a sanció disciplinària o condemna penal que al seu estat els impedisca accedir a la funció pública.
2.2. Tots els requisits enumerats en la base 2.1 s'hauran de complir el dia que acabe el termini de presentació de sol·licituds i mantenir-los fins al moment de prendre possessió com a funcionari de carrera.
3. Sol·licituds
3.1. Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la Universitat (edifici del Rectorat), i que figura com a annex V en aquesta convocatòria.
3.2. Les sol·licituds s'hauran de presentar en el Registre General de la Universitat, en els registres auxiliars situats en les secretaries de centre i en la seu d'Alacant, en el termini de 20 dies hàbils, comptadors a partir de l'endemà de publicar-se l'extracte de la convocatòria en el Butlletí Oficial de l'Estat, on apareixerà la data de publicació d'aquesta en el Diari Oficial de la Generalitat. Les sol·licituds es podran presentar de les maneres que estableix l'article 38.4 de la Llei 30/1992, de 26 de novembre.
3.2.1. A les sol·licituds s'haurà d'adjuntar:
a) Fotocòpia del DNI. Els aspirants que no tinguen la nacionalitat espanyola i tinguen dret a participar-hi hauran de presentar una fotocòpia del document que acredite la seua nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb qui tinguen aquest vincle. Així mateix, hauran de presentar una declaració d'aquest en què indique que no està separat de dret del seu cònjuge i, si escau, del fet que l'aspirant viu o està a càrrec seu.
b) Comprovant bancari d'haver abonat els drets d'examen, establits en 13,76 Euros, en què conste el nom, els cognoms i la referència de la convocatòria (C01/07). Aquests drets d'examen s'hauran d'ingressar en el compte corrent 00540004-64, dígit de control 11, de la CAM (QSK-8378), oficina 3191, del campus de Sant Vicent, (encara que es podrà fer l'ingrés a través d'altres oficines bancàries).
3.2.2. Segons estableix l'article 33 bis de la Llei 12/1997, de 23 de desembre, de taxes de la Generalitat Valenciana, redactat de conformitat amb la Llei 9/1999, de 30 de desembre, estan exempts de pagar la taxa que estableix el paràgraf anterior els aspirants amb una discapacitat igual o superior al 33%. Aquests aspirants hauran de presentar una certificació de la Conselleria de Benestar Social o òrgans competents d'altres administracions públiques, que acredite una minusvalidesa igual o superior al 33%.
3.2.3. Estaran exempts del pagament les persones que figuren com a demandants d'ocupació durant el termini, almenys, d'un mes anterior a la data de la convocatòria. Per a disposar de l'exempció serà requisit que no hagen rebutjat, en el termini de què es tracte, cap oferta d'ocupació adequada ni que s'hagen negat a participar, excepte causa justificada, en accions de promoció, formació o reconversió professionals i que, així mateix, no tinguen rendes superiors, en còmput mensual, al salari mínim interprofessional. La certificació relativa a la condició de demandant d'ocupació, amb els requisits previstos en la llei, se sol·licitarà en la corresponent oficina de l'Institut Nacional d'Ocupació. Quant a l'acreditació de les rendes, s'acreditarà amb una declaració escrita del sol·licitant. Aquests dos documents s'hauran d'adjuntar inexcusablement a la sol·licitud de participació en aquestes proves selectives (article 17 de la Llei 50/1998).
3.3. En cap cas el tràmit de pagament en l'oficina bancària no serà substitutiu de l'esmentat tràmit de presentació dins del termini i en la forma escaients de la sol·licitud davant l'òrgan indicat anteriorment.
3.4. L'aspirant haurà de seguir les instruccions següents per a formalitzar la sol·licitud:
3.4.1. En el quadre de la sol·licitud destinat a "Forma d'accés", l'aspirant haurà d'escriure L segons les instruccions de l'anvers de la instància.
3.4.2. En el quadre de la sol·licitud destinat a "Cos/escala o categoria", els aspirants hauran d'indicar: oficial especialista; i en "Referència": C01/07.
3.4.3. Els aspirants hauran de fer constar si volen fer els exercicis del procés selectiu en valencià en el quadre A) de l'epígraf "Dades que cal consignar segons les bases de la convocatòria" de la sol·licitud. Si no ho fan així, s'entendrà que opten per fer els exercicis en castellà.
3.4.4. Els aspirants amb dret a l'exempció que estableix la base 3.2. hauran de fer-ho constar en el quadre B) de l'epígraf "Dades que cal consignar segons les bases de la convocatòria" de la sol·licitud.
3.4.5. Els aspirants amb minusvalideses que vulguen sol·licitar adaptació de temps i mitjans per a fer els exercicis hauran d'indicar-ho en la sol·licitud en el quadre número 5. En aquest cas serà requisit acompanyar la instància amb el corresponent certificat acreditatiu de la minusvalidesa o discapacitat amb l'objectiu de fer efectiva, si escau, aquesta petició.
3.5. Els simples errors de fet que es puguen col·legir com a tals de la sol·licitud podran ser resolts en qualsevol moment, d'ofici o a petició de l'interessat.
3.6. Les dades de caràcter personal aportades pels aspirants quedaran incloses en el fitxer automatitzat de personal d'aquesta Universitat, que es compromet a no fer-ne un ús diferent dels que recull la resolució de la Universitat d'Alacant, de 17 de desembre de 2002, que regula els fitxers automatitzats de dades de caràcter personal (DOGV de 15 de gener de 2003).
Així mateix, la Universitat d'Alacant informa sobre la possibilitat d'exercir els drets d'accés, rectificació, cancel·lació i, si escau, d'oposició que preveu l'article 5 de la Llei Orgànica 15/1999, de 13 de desembre, de protecció de dades. Aquests drets hauran de ser exercits per escrit davant el gerent d'aquesta Universitat.
4. Admissió d'aspirants
4.1. En acabar el termini de presentació d'instàncies, el gerent de la Universitat d'Alacant dictarà una resolució, que es publicarà en els taulers d'anuncis de l'edifici del Rectorat de la Universitat i en el Diari Oficial de la Generalitat i que contindrà la relació provisional d'admesos i exclosos, amb indicació de la causa d'exclusió.
4.2. Els aspirants exclosos disposaran d'un termini de 10 dies hàbils, comptadors a partir de l'endemà de publicar-se la resolució en el Diari Oficial de la Generalitat, per a poder resoldre el defecte que n'haja motivat l'exclusió.
4.3. En concloure aquest termini, es publicarà una resolució que, a més de declarar aprovada la relació definitiva d'admesos i exclosos, indicarà el lloc, la data i l'hora de començament del primer exercici, amb una antelació mínima de 15 dies hàbils. Aquesta resolució es publicarà en el tauler d'anuncis de l'edifici del Rectorat i en el Diari Oficial de la Generalitat.
4.4. En qualsevol moment del procés selectiu, si el tribunal té coneixement que algun dels aspirants no reuneix tots els requisits exigits per aquesta convocatòria, una vegada escoltat l'interessat, haurà de proposar-ne l'exclusió al rector de la Universitat i comunicar-li així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.
Contra l'exclusió de l'aspirant podrà interposar-se recurs d'alçada davant la mateixa autoritat indicada en el paràgraf anterior.
5. Tribunals
5.1. Els membres del tribunal i els seus assessors estaran subjectes, en règim i funcionament, al que estableixen l'article 22 i següents de la Llei 30/1992, de règim jurídic de les administracions públiques i procediment administratiu comú, a les causes generals d'abstenció i recusació contingudes en aquesta Llei i al que preveu l'article 8 del Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de funció pública valenciana.
Els membres del tribunal hauran de reunir, a més, els requisits que preveu l'article 13.4 del vigent text refós de la Llei de funció pública valenciana.
5.2. Amb anterioritat a la iniciació de les proves selectives es publicarà, si escau, una resolució amb el nomenament de nous membres del tribunal en substitució dels que n'hagueren perdut la condició.
5.3. Amb la convocatòria prèvia del president es constituirà el tribunal, que requerirà l'assistència del president, el secretari i la meitat, almenys, dels membres titulars o suplents.
5.4. Durant el procés selectiu el tribunal resoldrà tots els dubtes que puguen sorgir en l'aplicació d'aquestes normes, i també tot el que calga fer en els casos no previstos.
5.5. El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents, els quals es limitaran a prestar la seua col·laboració en les respectives especialitats tècniques. La designació d'aquests assessors s'haurà de comunicar al rector de la Universitat.
5.6. El tribunal qualificador adoptarà les mesures necessàries en els casos que calga perquè els aspirants amb minusvalidesa tinguen condicions similars a la resta dels participants per a fer els exercicis. En aquest sentit, caldrà establir les adaptacions possibles dins el termini i la forma escaients per a les persones amb minusvalideses que ho sol·liciten. Si en qualsevol moment del procés selectiu es plantejaren dubtes al tribunal respecte de la capacitat d'un aspirant per a exercir les activitats habitualment desenvolupades pels funcionaris de l'escala a què es refereixen aquestes proves, podrà demanar el dictamen corresponent dels òrgans competents de la comunitat autònoma respectiva; en aquest cas, l'aspirant podrà participar condicionalment en el procés selectiu, i la resolució final sobre la seua admissió o exclusió de les proves quedarà en suspens fins que es reba el dictament.
5.7. El tribunal qualificador de les proves haurà d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Seran exclosos de les proves els opositors en els fulls d'examen dels quals figuren noms, traços, marques o signes que permeten conèixer-ne la identitat.
5.8. A l'efecte de comunicació i altres incidències el tribunal tindrà la seu en el Servei de Selecció i Formació de la Universitat, campus de Sant Vicent, telèfon 179 59 64 99.
5.9. Els membres del tribunal percebran les gratificacions per assistències fixades en el Decret 24/1997 de 11 de febrer, del Govern valencià, sobre indemnitzacions per raó del servei i gratificacions per serveis extraordinaris (DOGV de 17 de febrer de 1997).
5.10. El tribunal, el nomenament del qual es publicarà en el Diari Oficial de la Generalitat amb una antelació mínima d'un mes a la data de començament de les proves, s'ajustarà a la composició següent:
Tribunal titular:
President: el rector de la Universitat d'Alacant o la persona en qui delegue.
Dos representants de l'administració, un dels quals actuarà de secretari i l'altre, de vocal.
Dos representants de les organitzacions sindicals representatives en la Universitat d'Alacant, que faran de vocals.
Tribunal suplent:
Amb la mateixa composició.
6. Desenvolupament dels exercicis
6.1. Els exercicis tindran lloc en les dependències de la Universitat d'Alacant, en el campus de Sant Vicent del Raspeig. El primer exercici es farà en el lloc, la data i l'hora que establisca la resolució a què es refereix la base 4.3.
6.2. Els aspirants seran convocats per a cada exercici en crida única. Els qui no hi compareguen seran exclosos de l'oposició i perdran el seu dret quan es presenten en els llocs de realització de les proves si han començat o si no hi assisteixen, encara que siga per causes justificades.
6.3. En cada exercici, els aspirants hauran d'acreditar la seua identitat exclusivament mitjançant la presentació del DNI, del passaport o del permís de conduir per als aspirants de nacionalitat espanyola. Els aspirants que no tinguen la nacionalitat espanyola hauran d'acreditar la identitat mitjançant el document original que en el país del qual siguen nacionals siga expedit a aquest efecte. L'incompliment d'aquest requisit per algun dels aspirants en determinarà l'exclusió de les proves. En cap cas no seran vàlides les còpies o les fotocòpies d'aquests documents.
6.4. En qualsevol moment, els aspirants podran ser requerits pels membres del tribunal a acreditar la seua identitat.
6.5. Els aspirants hauran de seguir en tot moment les instruccions dels membres del tribunal o del personal ajudant o assessor durant la realització de les proves per al desenvolupament adequat d'aquestes.
6.6. Després de cadascuna de les proves, el tribunal farà pública la llista d'aspirants que les han superades en el tauler d'anuncis de l'edifici del Rectorat d'aquesta Universitat.
6.7. La publicació dels anuncis successius de realització del segon exercici i els restants la farà el tribunal en el tauler d'anuncis de l'edifici del Rectorat i per qualssevol altres mitjans si es creu convenient per a facilitar-ne la màxima divulgació, amb una antelació de quaranta-vuit hores, com a mínim, a l'assenyalada per a iniciar aquests exercicis. Quan es tracte del mateix exercici, l'anunci de realització s'haurà de fer amb dotze hores, almenys, d'antelació.
7. Llista d'aprovats
En acabar el procés selectiu, el tribunal farà pública en el Diari Oficial de la Generalitat, i també en el tauler d'anuncis de l'edifici del Rectorat, la relació definitiva d'aspirants que han superat el procés selectiu i que seran proposats per a ser nomenats funcionaris segons l'ordre de puntuació aconseguida. Aquesta relació serà confeccionada segons el que preveu la base 1.7 d'aquesta convocatòria i en cap circumstància no podrà ser superior al nombre de places.
8. Presentació de documents i nomenament de funcionaris
8.1. En el termini de 20 dies hàbils, comptadors a partir de l'endemà de fer-se públiques les llistes definitives, els opositors hauran de presentar en el Registre General de la Universitat els documents següents:
a) Fotocòpia del DNI o certificat de naixement, expedits per l'organisme oficial corresponent. Els aspirants que no tinguen la nacionalitat espanyola, fotocòpia del document que n'acredite la nacionalitat i, si escau, els documents que acrediten el parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar declaració jurada o promesa d'aquest del fet que no està separat de dret del seu cònjuge i, si escau, del fet que l'aspirant viu o està a càrrec seu.
b) Fotocòpia compulsada del títol acadèmic exigible segons aquesta convocatòria o certificat acadèmic que acredite haver fet tots els estudis requerits per a obtenir-lo i, si escau, haver pagat les taxes corresponents a l'expedició. En el cas de titulacions obtingudes a l'estranger, caldrà presentar, a més del títol, la credencial que n'acredite l'homologació.
c) Declaració de no haver estat separat mitjançant expedient disciplinari de qualsevol administració o càrrec públic i de no trobar-se inhabilitat penalment per a exercir les funcions públiques, segons el model que figura com a annex II. Els aspirants que no tinguen la nacionalitat espanyola, a més, hauran de fer una declaració de no estar sotmesos a sanció disciplinària o condemna penal que els impedisca accedir a la funció pública en el seu estat, segons el model que figura com a annex III d'aquesta convocatòria.
d) Certificat mèdic acreditatiu de no patir cap malaltia o defecte físic o psíquic que impedisca exercir les funcions corresponents. A aquest efecte, els serveis mèdics del Servei de Prevenció de la Universitat d'Alacant en faran els reconeixements.
e) Acreditació dels coneixements de valencià que disposa l'article 9.4 del text refós de la Llei de la funció pública valenciana, que es farà aportant la declaració que figura com a annex IV d'aquesta convocatòria, acompanyada, si escau, d'algun dels documents relacionats. Els qui no tinguen algun d'aquests quedaran compromesos a fer-ho en el termini de dos anys o a fer els cursos que, amb aquesta finalitat, organitzen els organismes oficials competents que també recull l'annex de referència.
8.2. Els qui tinguen la condició de funcionaris de carrera o de personal laboral de plantilla estaran exempts de justificar documentalment les condicions i altres requisits ja provats per a obtenir el nomenament anterior, però hauran de presentar certificat del ministeri o l'organisme de què depenguen per a acreditar aquesta condició, amb indicació del nombre, l'import i la data de compliment del trienni.
8.3. Els qui no presenten la documentació dins del termini fixat, llevat dels casos de força major, o en els casos en què de l'examen d'aquesta es deduïsca que no reuneixen algun dels requisits indicats en la base 2.1, no podran ser nomenats funcionaris i les seues actuacions quedaran anul·lades, sens perjudici de la responsabilitat en què hagueren incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant.
8.4. El president del tribunal enviarà còpia certificada de la relació definitiva d'aprovats al rector de la Universitat, en la qual proposarà el nomenament dels aspirants com a funcionaris de carrera. El nomenament d'aquests com a funcionaris de carrera es farà per resolució d'aquest òrgan, que serà publicada en el Diari Oficial de la Generalitat.
8.5. La presa de possessió dels aspirants aprovats es farà en el termini d'un mes, comptador des de la data de publicació del seu nomenament en el Diari Oficial de la Generalitat.
9. Consulta de la pàgina web
Aquesta convocatòria i els actes que se'n deriven que requerisquen ser publicats es podran consultar en el web de la Universitat d'Alacant, en l'adreça: http://www.ua.es/va/servicios/syf/selecfor/oposiciones/actual/index.html. Igualment disposaran, en el mateix lloc de referència, del tema 7 de la part I del temari.
10. Norma final
Contra la convocatòria, les seues bases i tots els actes administratius que se'n deriven, els quals posen fi a la via administrativa, es pot interposar recurs contenciós administratiu en la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptadors a partir de l'endemà de la publicació, d'acord amb el que estableixen l'article 109 de la Llei 30/1992, de 26 de novembre, de règim jurídic de les administracions públiques i del procediment administratiu comú, l'article 6.4 de la Llei Orgànica 6/2001, de 21 de desembre, d'universitats, i l'article 46 de la Llei 29/1998, de 13 de juliol, reguladora de la jurisdicció contenciosa administrativa. Potestativament, podran interposar recurs de reposició en el termini d'un mes, comptador a partir de l'endemà de la publicació d'aquesta convocatòria, davant el rector, segons el que disposa l'article 116 de la Llei 30/1992, redactat d'acord amb la Llei 4/1999.
Davant les actuacions del tribunal, es podrà interposar un recurs d'alçada, previst per l'article 114 de la Llei 30/1992, redactat d'acord amb la Llei 4/1999, en el termini d'un mes, comptador des de l'endemà de les publicacions o notificacions. El recurs podrà ser interposat davant l'òrgan que haja dictat l'acte que s'impugna o davant el rector com a òrgan competent per a resoldre'l.
Alacant, 26 de gener de 2007.- El gerent: Rafael Carrillo Paños.
ANNEX I
TEMARI
PART I
Tema 1. La Constitució espanyola: títol preliminar i títol I (Dels drets i deures fonamentals).
Tema 2. L'Estatut d'autonomia de la Comunitat Valenciana: títol I (La Comunitat Valenciana) i capítol I del títol III (La Generalitat).
Tema 3. Llei d'ús i ensenyament del valencià: títol preliminar (Principis generals), títol primer (De l'ús del valencià) i títol quart (De l'actuació dels poders públics).
Tema 4. Llei Orgànica d'universitats: títols: preliminar (De les funcions i autonomia de les Universitats), títol I (De la naturalesa, creació, reconeixement i règim jurídic de les Universitats) i títol IV (Del Consell de Coordinació Universitària).
Tema 5. Estatut de la Universitat d'Alacant, publicat en el DOGV amb data 18 de maig de 2004: títols: preliminar (Naturalesa, principis i fins de la Universitat d'Alacant), I (De l'estructura de la universitat), II (Del govern i representació de la universitat), III (De les activitats de la universitat), IV (De la comunitat universitària) i V (Del règim econòmic i financer).
Tema 6. La Llei 30/1992, de règim jurídic de les administracions públiques i del procediment administratiu comú. Àmbit d'aplicació i principis generals. Abstenció i recusació. Els interessats. De l'activitat de les administracions públiques. De les disposicions i els actes administratius. De les disposicions generals sobre els procediments administratius. De la revisió dels actes en via administrativa: Revisió d'ofici. Recursos administratius.
Tema 7. Normativa que regula la jornada de treball, horaris, permisos, llicències i vacances del PAS de la Universitat d'Alacant.
Tema 8. Incompatibilitats: la Llei 53/84, d'incompatibilitats del personal al servei de les administracions públiques.
Tema 9. Raonament lògic i sèries alfanumèriques.
PART II
Tema 10. Arquitectura de xarxes ethernet (IEEE 802.3).
Tema 11. Arquitectura de xarxes WLAN (IEEE 802.11).
Tema 12. TCP/IP. Arquitectura i Protocol TCP i IPv4-IPv6.
Tema 13. Sistemes d'emmagatzematge massiu: tecnologies PATA-SATA-SCSI. Configuracions RAID, LVM i emmagatzematge en xarxa.
Tema 14. Configuracions en computació paral·lela. Conceptes. Manteniment de sistemes MPI i PVM.
Tema 15. Implantació i configuració d'un sistema de clúster Beowulf.
Tema 16. Manteniment i gestió de robots autònoms: AIBO, MAGELLAN, ER1, PEOPLEBOT, PIONEER 3DX, POWERBOT.
Tema 17. Sistemes de Control per a robots autònoms: OPENR.
Tema 18. Sistema de control de visió per càmera IP mitjançant ARIA: AXIS, PTZ, SONY D30/31 i CANON VC-C4.
Tema 19. Instal·lació i manteniment de sistemes de visió per càmeres estèreo: Digiclops i Triclops3.
Tema 20. Seguiment d'objectes mitjançant intel·ligència artificial: control amb ACTS.
Tema 21. Realitat virtual: característiques i funcionament. Conceptes generals.
Tema 22. Infraestructures de clau pública. Conceptes i generació de claus.
Tema 23. Implantació i configuració d'una CA per a crear certificats.
Tema 24. Xarxes privades virtuals (VPNs): túnels. Tipus IPSEC. Instal·lació i configuració de servidors.
Tema 25. Protocols segurs. Seguretat en les comunicacions.
Tema 26. Seguretat en serveis: mètodes i control per a la seguretat en servidors.
Tema 27. Anàlisi i gestió de riscos dels sistemes d'informació.
Tema 28. Firewall: estructura i funcionament. Creació i implementació.
Tema 29. Mètodes de detecció i intrusisme: tècniques i estructures de funcionament.
Tema 30. Servidors d'aplicacions amb J2EE.
Tema 31. Servidors web Tomcat i JBDC: instal·lació i configuració.
Tema 32. Seguretat en Java: conceptes generals. Aplicació de configuració.
Tema 33. Servei de directoris: conceptes generals. Instal·lació i configuració. (LDAP).
Tema 34. Serveis d'informació de xarxes. Conceptes Generals.
Tema 35. Administració de sistemes de servidors en Linux.
Tema 36. Implantació de servidor de noms BIND (DNS).
Tema 37. Servidor de serveis i arxius en xarxa: NFS i SMB.
Tema 38. Implantació i configuració de sistemes d'instal·lació desatesa per xarxa: PXE, etherboot, TFTP.
Tema 39. Virus i troians. Tipus i característiques. Introducció i conceptes generals.
Tema 40. Emulació i virtualització de SO en diferents plataformes: Cygwin, VMWARE, Virtual-PC.
Tema 41. Intèrprets de comandaments en Unix: llenguatges de programació en script.
Tema 42. Instal·lació i arrencada de SO en dispositius externs: USB, IEEE1394.
Tema 43. Servidors d'impressió: JetDirect, CUPS i LPD.
ANNEX II
DECLARACIÓ QUE HAN DE PRESENTAR TOTS ELS ASPIRANTS APROVATS
El senyor/la senyora
amb domicili a
i document nacional d'identitat número
declare, a l'efecte de ser nomenat/da funcionari/ària de l'escala ,
que no he estat separat/da del servei de cap de les administracions públiques i que no estic inhabilitat/da penalment per a l'exercici de funcions públiques.
, de de 200
ANNEX III
DECLARACIÓ QUE HAN DE PRESENTAR, A MÉS, TOTS ELS ASPIRANTS APROVATS QUE NO TINGUEN LA NACIONALITAT ESPANYOLA
El senyor/la senyora
amb domicili a
i document d'acreditació de nacionalitat número
declare, a l'efecte de ser nomenat/da funcionari/ària de l'escala .
que no estic sotmès/a sanció disciplinària o condemna penal que impedisca, en el meu estat, l'accés a la funció pública.
, de de 200
ANNEX IV
DECLARACIÓ ACREDITACIÓ DE CONEIXEMENTS DE VALENCIÀ
El senyor/la senyora
amb domicili a
i document nacional d'identitat número
declare, a l'efecte de ser nomenat/da funcionari/ària de l'escala
(que reunisc els requisits d'acreditació dels coneixements de valencià, i que puc aportar:
(Títol de batxillerat o equivalent cursat a la Comunitat Valenciana, i llibre de qualificacions on consten superades les assignatures de valencià.
(Títol de l'Escola Oficial d'Idiomes corresponent al tercer curs de coneixements de valencià.
(Certificat de Nivell Mitjà de la Junta Qualificadora de Coneixements de València.
(que es compromet a acreditar els coneixements de valencià en el termini de dos anys o a fer els cursos que s'organitzen amb aquesta finalitat.
, de de 200....